Ce surpriză! Simona Halep ar fi acceptat un wild-card, după ce FRT a anunțat că nu va juca la Billie Jean King Cup
Simona Halep (32 de ani) a jucat la primul turneu după ce TAS i-a redus suspendarea pentru dopaj de la patru ani la doar nouă luni.
Românca a fost eliminată în primul tur la Miami Open, după ce a fost învinsă de Paula Badosa (80 WTA) cu scorul de 6-1, 4-6, 3-6.
Simona Halep ar fi acceptat wild card-ul la WTA Rouen
Românca și-a numit de curând un nou antrenor, pe ibericul Carlos Martinez, iar în presa din străinătate s-a vehiculat că ar fi primit deja încă un wild card, la WTA Rouen, competiție care în acest an a crescut de la categoria WTA 125 la WTA 250.
Potrivit Fanatik, Halep ar fi acceptat wild card-ul la turneul din Franța și va lua parte la prima competiție pe zgură după ediția din 2022 a Roland Garros. Rămâne de văzut dacă informația se va confirma în condițiile în care Federația Română de Tenis (FRT) a anunțat vineri, 29 martie, că Simona Halep nu va mai face parte din lotul României pentru Billie Jean Cup.
Turneul de la Rouen se va desfășura în perioada 13 - 21 aprilie, adică în perioada în care erau programate și meciurile României din Billie Jean King Cup.
Din informațiile FRT, Halep nu va putea reprezenta echipa României în următorul meci din cadrul Billie Jean King Cup, împotriva Ucrainei, din cauza unor probleme fizice survenite în urma participării la turneul de la Miami.
"Începem demersurile!" George Cosac a reacționat imediat după ce FRT a anunțat că Halep nu va face parte din lotul României
George Cosac, președintele FRT, a reacționat în urma anunțului și a ținut să evidențieze că timpul este scurt și Halep are nevoie de o perioadă mai lungă pentru a se recupera.
De asemenea, Cosac a precizat că va face tot posibilul ca Simona să participe la Jocurile Olimpice de la Paris. Halep a traversat o perioadă cruntă în cariera sa, fiind suspendată pentru dopaj.
"Nu sunt surprins de această decizie, pentru că era aproape imposibil să fie pregătită. Timpul este extrem de scurt, are nevoie de câteva luni bune. Are ca principal obiectiv participarea la Jocurile Olimpice, încearcă să se pună pe picioare pentru JO.
Oricum ar fi avut nevoie de o derogare, pentru că nu avea două participări în decursul unui ciclu olimpic. Eu zic că șansele sunt aceleași chiar dacă nu participă acolo.
Vom începe demersurile și ajutați de Comitetul Olimpic Român. Cu domnul Covaliu am avut deja o discuție și s-a arătat interesat să o ajutep e Simona. Vom încerca să facem tot ce ne stă în putință astfel încât ea să fie prezentă la JO", a spus George Cosac pentru PRO TV și Sport.ro.
Urmăriți SPORT.RO și pe Google News